Lady Gaga operert for hofteproblemer
Tidligere i måneden gikk 26-åringen ut på sin hjemmeside og sa at hun måtte avlyse den pågående turneen på grunn av hofteproblemene. Denne uken ble hun sett i rullestol for å ta belastningen av bena, og nå har hun allerede kommet seg på sykehuset. Onsdag tvitret hun at hun var på vei inn til operasjonen, og for kort tid siden la hun ut blant annet følgende i en melding til sine fans: - Da de rullet meg inn til operasjonen i dag, tenkte jeg på all deres smerte og utholdenhet, deres unike familiesituasjoner, skolemiljøer, helseproblemer, hjemløshet og identitetskriser. Noen ganger er dere så modige at det skremmer meg. Jeg lurer på hvordan det i det hele tatt er mulig. - Så jeg tenkte for meg selv at jeg er i live, jeg lever min drøm. Dette er bare et hinder på veien. Jeg er takknemlig for at dette er midlertidig - for noen er det ikke det. Hun har også referert til meldingen på Twitter, men skriver ikke noe om operasjonen var vellykket. Gaga har selv tvitret at hun har fått diagnosen synovitt, eller leddhinnebetennelse, noe som ifølge Store norske leksikon kan føre til smertefull opphovning av leddene.
Onsdag ble Lady Gaga (26) operert for leddhinnebetennelsen som har hindret henne i å gjøre konserter den siste tiden.